Diari Oficial de la Generalitat Valenciana


Sumari del DOGV 9930, del 05-09-2024 (2024/8719)

RESOLUCIÓ de 25 de juliol de 2024, de concessió d’una subvenció a la Federació Valenciana de Municipis i Províncies per al foment del multilingüisme en l’àmbit social, per a l’any 2024.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   9930

Data del DOGV
:   05-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8719

CVE
:   TMDJ-X-0169-9426

Data del document
:   25-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * ajuda pública
    * mitjans per a discapacitats
    * ajuda als discapacitats
    * ensenyament d'idiomes

La Conselleria d’Educació, Cultura, Universitats i Ocupació de la Generalitat Valenciana té assignades les competències en matèria d’educació, formació professional reglada i política lingüística, segons el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9643bis, 19.07.2023). El Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023), establix que és una funció de la Direcció General d’Ordenació Educativa i Política Lingüística informar, proposar i, si correspon, elaborar els projectes de normes i disposicions relacionades amb la política lingüística, amb la normalització, la promoció i el foment de l’ús del valencià i la gestió del multilingüisme.

El Pla estratègic de subvencions 2024-2027 de la Conselleria d’Educació, Universitats i Ocupació, publicat per la Resolució de 28 de gener de 2024, de la subsecretària de la Conselleria d’Educació, Universitats i Ocupació (DOGV 9782, 06.02.2024), establix com a part dels objectius estratègics de la Direcció General d’Ordenació Educativa i Política Lingüística la participació directa d’entitats socials en la promoció del multilingüisme, en l’objectiu estratègic 4, «Foment del multilingüisme en l’àmbit social».

La línia S0788, «Foment del multilingüisme en l’àmbit social», del programa pressupostari 422D00, Promoció del valencià i gestió del multilingüisme, del pressupost de la Generalitat per a 2024, preveu la subvenció que es regula amb esta resolució, per a la promoció del valencià en l’àmbit d’actuació dels beneficiaris previstos.

L’article 168.1.a de la Llei 1/2015, de 6 de febrer, d’hisenda pública, del sector públic instrumental i de subvencions establix que la concessió de les subvencions previstes nominativament en la Llei de pressupostos de la Generalitat es formalitzarà mitjançant resolució de la persona titular del departament responsable de la gestió de l'ajuda, o mitjançant conveni. També establix que la resolució de concessió tindrà el caràcter de bases reguladores de la subvenció i ha de contindre un conjunt d’aspectes que es despleguen en esta resolució.

D'altra banda, l'article 9 de la Llei 38/2003, de 17 de novembre, general de subvencions establix que les bases reguladores de cada tipus de subvenció es publicaran en el *Boletín Oficial del Estado*  o en el diari oficial corresponent. Per tant, la present resolució ha de ser objecte de publicació en el *Diari Oficial de la Generalitat Valenciana*  (DOGV).

Per tot això i de conformitat amb la Resolució de 13 d'abril de 2022 (DOGV 9328, 29.04.2022), sobre delegació de competències en determinats òrgans,

RESOLC

*Primer. Objecte, quantia i crèdit a què s’imputa la subvenció*

L’objecte d’esta resolució és la concessió d’una subvenció a la Federació Valenciana de Municipis i Províncies per a portar a terme accions afavoridores de l’ús del valencià dins del seu àmbit d’actuació des de l’1 de gener de 2024 fins a l’1 de desembre de 2024.

L’import de la subvenció és de 40.000 euros. Esta subvenció està prevista en la línia S0788 «Foment del multilingüisme en l’àmbit social», de l’aplicació pressupostària W36912413.422D00.4, de la Llei 8/2023, de 27 de desembre, de pressupostos de la Generalitat per a l’exercici 2024.

Esta subvenció és una concessió directa de conformitat amb el punt 1.A de l’article 168 de la Llei 1/2015, de 6 de febrer.

*Segon. Finalitats*

La finalitat d’esta aportació és desplegar programes d’activitats, d’interés de la Federació Valenciana de Municipis i Províncies i la Conselleria d’Educació, Cultura, Universitats i Ocupació, per a la promoció de l’ús del valencià, i es destina a cobrir els costos de les accions subvencionables indicades en el resolc tercer.

*Tercer. Aplicació*

La Federació Valenciana de Municipis i Províncies ha de realitzar les accions de foment de l’ús del valencià següents durant l’any 2024, les quals es consideren accions subvencionables:

a) Mantindre en funcionament l’Oficina de Promoció de l’Ús del Valencià, que és l’encarregada de dur endavant les accions organitzatives i tècniques i de planificació del programa d’ús del valencià en la Federació Valenciana de Municipis i Províncies.

A càrrec de l’Oficina ha d’estar una persona tècnica de promoció lingüística, com a persona encarregada de dur endavant les accions del programa d’ús del valencià de la Federació Valenciana de Municipis i Províncies.

b) Promocionar l’ús del valencià en els diferents àmbits i actuacions de la Federació Valenciana de Municipis i Províncies.

Entre les accions que ha de dur a terme la Federació Valenciana de Municipis i Províncies de promoció de l’ús del valencià, està la de donar suport a la traducció i correcció de textos de les publicacions, correspondència, webs, circulars informatives, informes jurídics i econòmics, documentació dels òrgans de la Federació Valenciana de Municipis i Províncies, convocatòries, nomenaments, discursos, mocions, notes de premsa, fullets informatius, etc.

A més a més, també ha d’informar i assessorar el personal de la Federació Valenciana de Municipis i Províncies i les entitats locals d’aspectes relacionats amb la promoció de l’ús del valencià i amb la creació d’oficines de promoció del valencià.

Dins dels Premis al Bon Govern, que concedix anualment la Federació Valenciana de Municipis i Províncies, ha de convocar un guardó adreçat a les bones pràctiques municipals a iniciatives de l’àmbit de la cultura i la normalització lingüística.

c) Difondre les ajudes a l’ús del valencià entre els ajuntaments i les mancomunitats de municipis.

Arran de l’experiència de la posada en marxa de l’orde de bases reguladora de les subvencions per al foment del valencià en l’àmbit municipal, i una vegada publicada la convocatòria per a 2024, s’ha de remetre a tots els ajuntaments, les mancomunitats i les entitats locals menors una carta amb l’enllaç a la publicació de la resolució de la convocatòria i una circular informativa amb un extracte d’esta. Així mateix ha d’oferir informació i assessorament sobre estes ajudes a les entitats locals. La Federació Valenciana de Municipis i Províncies participa amb una persona representat en la comissió tècnica encarregada de l’estudi de les sol·licituds.

d) Organitzar cursos de valencià per al personal de la Federació Valenciana de Municipis i Províncies en la modalitat presencial o en línia.

La Federació Valenciana de Municipis i Províncies ha de convocar cursos de valencià per al seu personal amb l’objectiu de preparar-lo per als exàmens de la Junta Qualificadora de Coneixements de Valencià (JQCV), i també de reciclatge o formació continua per a les persones que ja tenen els certificats. Cal formar un grup per al nivell B1-B2 i un altre grup per al nivell C1-C2. El temari de cada curs és el que ha publicat per a cada nivell la Junta Qualificadora de Coneixements de Valencià (JQCV). Els cursos han de tindre una duració mínima de 60 hores.

e) Portar a terme accions formatives per a personal tècnic lingüístic de les entitats locals en línia.

S’ha d’avançar en el pla de formació contínua a fi d’actualitzar els coneixements i/o ensenyar noves eines als empleats públics amb cursos d’idiomes/llengües, especialment els de valencià.

f) Emprendre campanyes de promoció social del valencià.

g) Col·laborar amb la Direcció General d’Ordenació Educativa i Política Lingüística en aquelles activitats en què esta necessite suport tècnic mitjançant el personal tècnic lingüístic de la Federació Valenciana de Municipis i Províncies.

El personal tècnic lingüístic de la Federació Valenciana de Municipis i Províncies ha d’estar a la disposició de qualsevol iniciativa que propose la Direcció General d’Ordenació Educativa i Política Lingüística, i especialment pel que respecta a la convocatòria de subvencions del foment del valencià en l’àmbit municipal.

*Quart. Obligacions de la Federació Valenciana de Municipis i Províncies*

a) Fer l’activitat que fonamenta la subvenció i justificar-la adequadament, tal com s’indica en esta resolució.

b) Justificar adequadament la subvenció, és a dir, presentar la documentació justificativa segons indica l’article 13.7 de la Llei 38/2003, de 17 de novembre, general de subvencions (d’ara endavant Llei general de subvencions).

c) Comunicar a la Conselleria altres ajudes i subvencions obtingudes d’altres organismes, així com la resta de recursos o ingressos per a la mateixa finalitat. La comunicació s’ha d’efectuar quan se sàpiguen les aportacions i, en tots els casos, abans de la justificació de l’aplicació que s’ha donat als fons percebuts. Si no rep cap altra subvenció, ha de presentar una declaració responsable que ho acredite.

d) Sotmetre’s a les actuacions de comprovació i de control financer que corresponen a la Intervenció General de la Generalitat, a la qual ha d’aportar la documentació que se li requerisca. La mateixa obligació regix per als tercers relacionats amb la realització de l’activitat.

e) Disposar dels llibres comptables, registres diligenciats i d’altres documents degudament auditats, en els termes exigits per la legislació mercantil i sectorial, amb la finalitat de garantir l’exercici adequat de les facultats de comprovació i de control.

f) Conservar els documents justificatius de l’aplicació dels fons rebuts, en la mesura que poden ser objecte de les actuacions de control i de comprovació.

g) Acreditar, abans de la proposta de pagament de la subvenció, que està al corrent de les obligacions tributàries i de la Seguretat Social, tal com indiquen els articles 14.1.e i 34.5 de la Llei general de subvencions i l’article 171 de la Llei 1/2015, de 6 de febrer.

h) Reintegrar els fons percebuts en els supòsits indicats en l’article 37 de la Llei general de subvencions i en esta resolució.

i) Donar la publicitat adequada del caràcter públic del finançament de la conselleria, de conformitat amb el que establix l’article 18.4 de la Llei general de subvencions, fent constar que les activitats es fan amb el finançament concedit mitjançant esta resolució i la col·laboració d’esta conselleria amb el text: «Amb la col·laboració de la Conselleria d’Educació, Cultura, Universitats i Ocupació de la Generalitat». Complir, així mateix, amb les obligacions en matèria de transparència a les que fa referència l’apartat 14 d’esta resolució.

j) Adequar-se a la normativa lingüística oficial de l’Acadèmia Valenciana de la Llengua d’acord amb el que disposa l’article 5 de la Llei 7/1998, de 16 de setembre, de la Generalitat Valenciana, de creació de l’Acadèmia Valenciana de la Llengua i observar els criteris lingüístics de l’Administració de la Generalitat vigents, de conformitat amb l’article 5 del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l’Administració de la Generalitat.

k) Ajustar-se, en les actuacions de promoció de l’ús del valencià, a les directrius de la Conselleria d’Educació, Cultura, Universitats i Ocupació, la qual pot supervisar-les en qualsevol moment.

l) L’entitat beneficiària té les obligacions que disposa l’article 14 de la Llei general de subvencions.

L’incompliment de les obligacions anteriors és causa de l’exigència de les responsabilitats o sancions corresponents, segons la legislació vigent, i si és el cas, s’han d’aplicar les mesures previstes en l’apartat h d’este resolc.

*Quint. Normativa aplicable i requisits*

Esta subvenció es regix per la normativa vigent en matèria de subvencions lliurades a càrrec dels fons públics: la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i el Reial decret 887/2006, de 21 de juliol, pel qual s’aprova el Reglament de la Llei 38/2003.

Amb anterioritat a la concessió, la Federació Valenciana de Municipis i Províncies ha acreditat estar al corrent en el compliment de les seues obligacions tributàries i davant de la Seguretat Social, així mateix ha presentat una declaració responsable sobre el compliment dels requisits per a obtindre la condició de beneficiari que establix l’article 13 de la Llei general de subvencions.

L’entitat beneficiària ha de manifestar, en el termini de 15 dies hàbils a partir de la publicació d’esta resolució en el *Diari Oficial de la Generalitat Valenciana*, la seua conformitat amb la concessió i les bases reguladores de la subvenció. La Direcció General d’Ordenació Educativa i Política Lingüística ha d’instrumentar el procediment per a rebre esta manifestació de conformitat i, si és el cas, requerir l’entitat beneficiària perquè l’esmene, atenent el que establix l’article 68 de la Llei 39/2015, d’1 d’octubre, del procediment administratiu comú.

*Sext. Concurrència de subvencions*

En aplicació dels articles 19.3 i 19.4 de la Llei general de subvencions, tota alteració de les condicions tingudes en compte per a la concessió de la subvenció i, en tot cas, l’obtenció concurrent de subvencions, ajudes, ingressos o recursos, pot donar lloc a la modificació de la resolució de la concessió.

Esta subvenció és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

En cas que algun document o factura presentada per a la justificació de la subvenció s’aplique també a la justificació d’alguna altra subvenció, s’ha d’indicar amb una declaració responsable. En cas que no es presente esta declaració responsable, s’entén que tots els documents o factures presentades a la justificació s’apliquen únicament a la justificació de la subvenció concedida.

L’import de les subvencions en cap cas pot ser de tal quantitat que, aïlladament o en concurrència amb subvencions o ajudes d’altres administracions públiques, d’altres ens públics o privats o d’altres ingressos, supere el cost de l’activitat que ha de realitzar el beneficiari.

No és aplicable a esta subvenció l’article 107, apartat 1, del Tractat de funcionament de la Unió Europea (d’ara endavant TFUE), atés que la subvenció va dirigida a una entitat que realitza activitats de foment de l’ús del valencià, com a conservació del patrimoni cultural europeu, i que per la seua incidència d’àmbit eminentment local i per l’escàs import de l’ajuda, no hi ha un falsejament de la competència que afecte els intercanvis comercials entre estats membres, de conformitat amb l’apartat 3.d de l’article 107 del TFUE.

*Sèptim. Causes de reintegrament*

1. En aplicació de l’article 37 de la Llei general de subvencions, és procedent el reintegrament en els casos següents:

a) Obtenció de la subvenció per haver falsejat les condicions ací requerides o per haver-ne amagat alguna que l’hauria impedit.

b) Incompliment total o parcial de l’objectiu o de l’activitat, o la no adopció del comportament que fonamenta la concessió de la subvenció.

c) Incompliment de l’obligació de justificació, o justificació insuficient, en els termes establits en l’article 30 de la Llei general de subvencions i en les normes indicades en esta resolució.

d) Incompliment de l’obligació de donar difusió a la col·laboració de la Conselleria d’Educació, Cultura, Universitats i Ocupació.

e) Resistència, excusa, obstrucció o negativa a les actuacions de comprovació i control financer previstes en la legislació vigent, així com incompliment de les obligacions comptables, registrals o de conservació de documents quan se’n derive la impossibilitat de verificar la utilització que es fa dels fons percebuts, el compliment de l’objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d’organismes internacionals.

f) Incompliment de l’obligació de realitzar l’activitat subvencionada.

g) Incompliment de les obligacions del beneficiari, distintes de les anteriors, quan se’n derive la impossibilitat de verificar l’ús donat als fons percebuts, el compliment de l’objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d’organismes internacionals.

h) L’adopció, en virtut del que establixen els articles de 87 a 89 del Tractat de la Unió Europea, d’una decisió de la qual es derive una necessitat de reintegrament.

2. En el cas que no es justifique la totalitat de la quantitat concedida en concepte subvenció, correspon la minoració de la part proporcional no justificada.

*Octau. Subcontractació*

L’entitat beneficiària pot subcontractar, per l’import total o parcial de la subvenció, el 100% de la realització de l’activitat subvencionada, segons el que indica l’article 29.2 de la Llei general de subvencions.

*Nové. Justificació*

9.1. El termini de presentació de la documentació justificativa acaba l’1 de desembre de 2024. Si la documentació no es presenta dins del termini, s’entén que es renuncia a l’ajuda i que la subvenció queda sense efecte, sense perjudici de les sancions que hi puguen correspondre d’acord amb el que establixen els articles 52 i següents de la Llei general de subvencions.

Per a la justificació dels gastos subvencionables s’ha de seguir el que disposen els articles 30 i 31 de la Llei general de subvencions.

9.2 Per a justificar adequadament la subvenció, s’ha de presentar un compte justificatiu, que ha de constar de la documentació següent:

a) Memòria de l’activitat en què consten les dades referents a les activitats i accions afavoridores de l’ús del valencià realitzades dins del seu àmbit d’actuació i es justificarà el caràcter no contractual d’estes.

Com annex a la memòria de l’activitat cal aportar la documentació de justificació de l’efectiu funcionament de l’Oficina de Promoció de l’Ús del Valencià, com ara nòmines del personal, publicacions pròpies, accions desenvolupades per a difondre l’ús del valencià en la Federació Valenciana de Municipis i Províncies, acta dels Premis al Bon Govern on conste el guardó a les bones pràctiques municipals a iniciatives en l’àmbit de la cultura i la normalització lingüística, llistat d’adreces electròniques de la difusió de la resolució de subvencions d’ús del valencià entre els ajuntaments i mancomunitats, llistat de personal de la Federació Valenciana de Municipis i Províncies assistent als cursos de valencià, acreditació de les accions formatives per al personal tècnic lingüístic, a més de qualsevol altre material que permeta acreditar la realització material de l’activitat.

b) La relació dels gastos i la fotocòpia compulsada de les factures, o documents de valor probatori equivalent, corresponents als gastos realitzats i pagats amb anterioritat a la finalització del termini del període de justificació, l’import dels quals ha de ser igual o superior al pressupost total de les activitats previstes.

c) Si és el cas, una relació detallada d’altres ingressos o subvencions que hagen finançat l’activitat subvencionada que n’indique l’import i la procedència, i també l’aplicació que s’ha donat a cada quantitat aportada.

d) Si és el cas, la carta de pagament de reintegrament en el cas de romanents no aplicats, així com dels interessos que se n’hagen derivat.

Pel que fa als documents acreditatius dels pagaments a les persones creditores, com a justificants de pagament s’admeten resguards de transferència (si engloba diverses factures, s’ha d’aportar relació detallada d’estes), així com xecs i pagarés, en els termes següents:

1) Si la forma de pagament és una transferència bancària, esta s’ha de justificar mitjançant el resguard de l’ordre de càrrec i ha de figurar en el concepte de la transferència el número de factura o, en defecte d’això, el concepte abonat.

2) Si la forma de pagament és el xec o pagaré, el document justificatiu ha de ser un rebut, firmat i estampillat per la persona o entitat proveïdora, on ha d’especificar-se la factura o documentació justificativa del gasto a què correspon el pagament i la seua data, el número i la data del xec o, si és el cas, la del venciment del pagaré, i ha d’aparéixer, sota la firma, el nom i el número del NIF de la persona que firma.

A la forma de pagament contemplada en els dos punts anteriors, s’ha d’adjuntar una còpia de l’extracte bancari del càrrec en el compte corresponent a l’operació justificada.

Així mateix, l’entitat beneficiària ha d’acreditar, per mitjà de certificació expedida per l’òrgan competent, davant l’òrgan gestor de la subvenció regulada en esta resolució, els punts següents:

a) Que els fons han sigut destinats a realitzar l’activitat per a la qual van ser concedits.

b) Que la documentació original acreditativa del gasto realitzat i efectivament pagat es troba en les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

La Federació Valenciana de Municipis i Províncies ha d’utilitzar exclusivament els mitjans electrònics facilitats pels servidors d’informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s’aprova el reglament d’administració electrònica de la Comunitat Valenciana.

*Dècim. Forma de pagament*

La subvenció es concedix per mitjà d’esta resolució de forma directa, sense concurrència competitiva, d’acord amb l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

En el cas que es justifiquen gastos per un import que no siga igual o superior a la subvenció concedida, es minora la subvenció proporcionalment als gastos efectivament justificats.

El pagament s’ha d’efectuar, per mitjà de transferència en el compte bancari que l’entitat beneficiària haja determinat, una vegada rebuda la justificació i acreditat que l’entitat està al corrent de pagament de les seues obligacions tributàries i davant la Seguretat Social.

En el cas que el compte bancari de l’entitat no estiga donat d’alta en la Generalitat, o s’hagen de modificar les dades, l’entitat ha de donar d’alta les seues dades a través del sistema PROPER en compliment de l’Ordre 2/2022 de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és <https://www.gva.es/ES/inicio/procedimientos?id_proc=22637>.

*Onzé. Mètode general de control*

La Direcció General d’Ordenació Educativa i Política Lingüística ha d’exercir el control administratiu a través de la revisió de la documentació justificativa presentada a fi de confirmar l’execució correcta de l’actuació subvencionada.

I també ha de realitzar el control material amb l’avaluació de la memòria de nivell d’execució a què es fa referència en l’apartat segon del punt nové de la present resolució i, a més, amb les inspeccions que es consideren necessàries en la seu de l’entitat beneficiària, que, ateses les disponibilitats tecnològiques d’esta, es pot substituir per altres procediments com ara vídeos, fotografies geoetiquetades o datades i altres mitjans de prova en format electrònic que garantisquen l’adequada realització de l’activitat subvencionada.

Tot això, d’acord amb el que s’establix en els articles 165.1.j) i 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Compatibilitat amb la Unió Europea*

D’acord amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta resolució no requerix la notificació a la Comissió Europea perquè no s’hi aplica l’article 107, apartat 1, del Tractat de funcionament de la Unió Europea, atés que la subvenció va dirigida a una entitat que fa activitats de foment de l’ús del valencià, com a conservació del patrimoni cultural europeu, i que, per la seua incidència i per l’escàs import de l’ajuda, no hi ha cap falsejament de la competència que afecte els intercanvis comercials entre estats membres.

*Tretzé. Protecció de dades personals*

1. La gestió de la subvenció concedida a través de la present resolució comporta el tractament de dades de caràcter personal, especialment en la fase de justificació, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que preveu l’article 13 del RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Cultura, Universitats i Ocupació. Avda. de Campanar, 32. 46656 València. Adreça electrònica: [trgizgnryxcmjkrtzaesahjd@sqi.th](mailto:duwgptkzhbkasdsktnaodsdy@pwc.bk).

– La finalitat per al tractament de dades personals és gestionar la subvenció concedida en les seues diferents fases de tramitació.

– Les persones interessades en este tractament tenen dret a sol·licitar l’accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de forma presencial o telemàtica, de conformitat amb el que preveu el següent enllaç: <http://sede.gva.es/es/proc19970>.

– Per a més informació, es pot consultar el registre d’activitat de tractament anomenat "Ajudes, beques i subvencions", accessible en la pàgina web www.ceice.gva.es/registre-de-tractament-de-dades.

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu, tindrà l’obligació d’informar-los dels extrems següents:

– La comunicació d’estes dades a l’Administració per al seu tractament en l’àmbit de les seues competències i d’acord amb les finalitats del procediment.

– La possibilitat que l’Administració realitze consultes relacionades amb les seues dades per a comprovar-ne, entre altres extrems, la veracitat. Si una llei requerix per a esta consulta autorització de la persona les dades de la qual es consultaran, la persona sol·licitant o qui la represente legalment haurà d’haver recaptat esta autorització, que estarà disponible a requeriment de l’Administració en qualsevol moment.

– La possibilitat i forma d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

*Catorzé. Transparència, subministrament d’informació i dades obertes*

1. L’entitat haurà de complir les obligacions en matèria de transparència i de publicitat activa, de conformitat amb el que disposa l’article 3 de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana sense perjuí de les obligacions establides en l’article 14 de la Llei general de subvencions i altra legislació aplicable.

L’entitat beneficiària, quan tinga la condició d’entitat privada, haurà de complir les obligacions de publicitat activa arreplegades en el capítol II del títol I de la Llei 19/2013, de 9 de desembre, quan:

a) Perceba durant el període d’un any ajudes o subvencions públiques en una quantia superior a 100.000 euros.

b) Perceba durant el període d’un any natural ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

c) Els ajuts o subvencions percebuts representen almenys el 40 % del total dels seus ingressos anuals, sempre que alcancen com a mínim la quantitat de 5.000 euros.

En particular, haurà de publicar, en els termes previstos en els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es realitzarà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/tep.

Esta informació s’haurà de publicar a partir de l’any següent a aquell en què s’hagen superat els llindars establits, i haurà de mantindre’s publicada durant almenys quatre anys naturals.

2. Sens perjuí de les obligacions previstes en l’apartat anterior, l’entitat beneficiària haurà de donar l’adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat en mitjans de difusió tals com cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

3. L’entitat beneficiària de la subvenció estarà obligada a subministrar a la Conselleria d’Educació, Cultura, Universitats i Ocupació, previ requeriment, tota la informació que siga necessària per al compliment, per esta, de les obligacions previstes en la llei de transparència. Una volta transcorregut el termini conferit en el requeriment sense que este haja estat atés, podrà acordar, prèvia advertència i audiència l’entitat beneficiària, la imposició de multes coercitives en els termes previstos a l’article 5 de la Llei 1/2022.

4. Els nous conjunts de dades que es generen per la formalització i el desenvolupament de la subvenció atorgada per l’administració de la Generalitat s’han de disposar, sempre que siga possible, com a conjunt de dades obertes.

*Quinzé. Efectes i recursos*

Esta resolució tindrà efecte des del dia de la publicació en el *Diari Oficial de la Generalitat Valenciana.*

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, pot ser objecte de recurs, potestativament, en reposició, o bé es pot plantejar directament un recurs contenciós administratiu en els terminis corresponents i davant els òrgans que s’indiquen a continuació:

a) El recurs potestatiu de reposició s’ha d’interposar davant del conseller d’Educació, Cultura, Universitats i Ocupació en el termini d’un mes comptador des de l’endemà de la publicació d’esta resolució en el *Diari Oficial de la Generalitat Valenciana*.

b) El recurs contenciós administratiu ha de ser interposat davant el Tribunal Superior de Justícia de la Comunitat Valenciana en el termini de dos mesos comptadors des de l’endemà de la publicació d’esta resolució en el *Diari Oficial de la Generalitat Valenciana*. Si s’ha interposat el recurs de reposició, no s’hi pot interposar este recurs fins que no s’haja resolt expressament o se n’haja produït la desestimació presumpta del recurs de reposició.

  

València, 25 de juliol de 2024

(p. d. Resolució 13.04.2022; DOGV 9328, 29.04.2022)

Daniel McEvoy Bravo

Secretari autonòmic d’Educació